পার্বত্য চট্টগ্রাম অঞ্চলের ইতিহাস সম্পর্কে একটু হলেও খোঁজখবর রাখেন, এমন বহুজনের কাছেই টি. এইচ. লুইন একটি সুপরিচিত নাম। তিনি ছিলেন ১৮৬০ সালে সৃষ্ট সীমান্ত জেলাটির প্রথম ডেপুটি কমিশনার, যে পদে তিনি নিয়োগ পান সেখানে পুলিশ প্রধান হিসাবে যোগ দেওয়ার পরেই। তাঁর আগেও অবশ্য পার্বত্য চট্টগ্রামের প্রশাসক হিসাবে আরো দু’জন দায়িত্ব পালন করেছিলেন, তবে তাঁদের পদবী ছিল ‘সুপারিন্টেন্ডেন্ট অফ হিল ট্রাইবস’। লুইনের বরাতে আমরা জানতে পারি, তাঁর এই দুই পূর্বসূরীর প্রথম জন (যাঁকে তিনি শুধু ‘ক্যাপ্টেন এম’ নামে অভিহিত করেছেন) নাকি পরিচিত ছিলেন ‘পাগলা সাহেব’ নামে, যে নামডাকের সাথে জড়িয়ে ছিল লুসাই হামলাকারীদের বিরুদ্ধে দেখানো তাঁর দুঃসাহসিক কীর্তিকলাপসহ বিভিন্ন চমকপ্রদ কর্মকান্ডের কাহিনী। তবে সেই পাগলা সাহেবকে ছাড়িয়ে আরো অনেক বড় জীবন্ত কিংবদন্তীতে পরিণত হয়েছিলেন লুইন নিজেই, পার্বত্য চট্টগ্রামে তাঁর নয় বছর দায়িত্বপালনকালে। উল্লেখ্য, এই এলাকার নবনিযুক্ত পুলিশ প্রধান হিসাবে কাজে যোগদানের জন্য তিনি তখনকার জেলা সদর চন্দ্রঘোনায় এসে পা রেখেছিলেন এখন থেকে ঠিক দেড়শত বছর আগে, ১৮৬৬ সালের ১৫ই এপ্রিল। আবার এ বছরই, ২০১৬ সালের ফেব্রুয়ারিতে, পূর্ণ হয়েছে তাঁর মৃত্যুর একশত বছর। কাজেই উভয় বিচারেই আমাদের সামনে একটা ভালো উপলক্ষ হাজির হয়েছে লুইনের জীবন ও কর্মের দিকে ফিরে তাকানোর জন্য, সেসাথে তাঁর সমসাময়িক যেসব ঔপনিবেশিক বাস্তবতা এখনো আমাদের মাঝে বহাল তবিয়তে আছে, সেগুলিও খতিয়ে দেখার জন্য।